**TEE**

**Δελτίο Τύπου**

**ΤΕΧΝΙΚΟ ΕΠΙΜΕΛΗΤΗΡΙΟ ΕΛΛΑΔΑΣ**

**3 Απριλίου 2025**

**Συμμετοχή του ΤΕΕ και του Προέδρου του Γιώργου Στασινού στη Beyond 2025**

**Το ΤΕΕ στηρίζει θεσμικά την Beyond**

Το ΤΕΕ συμμετέχει στη Διεθνή Έκθεση Τεχνολογίας και Καινοτομίας **Beyond 2025**, η οποία θα πραγματοποιηθεί στην Αθήνα, στον εκθεσιακό χώρο Metropolitan Expo (4 – 6 Απριλίου 2025) και ο Πρόεδρος του Τεχνικού Επιμελητηρίου Ελλάδας (ΤΕΕ), **Γιώργος Στασινός** θα εκπροσωπήσει το Επιμελητήριο των Μηχανικών στις εργασίες που θα λάβουν χώρα παράλληλα με την έκθεση.

Το ΤΕΕ, ως **θεσμικός υποστηρικτής του AI Reality Bites Forum** της Beyond 2025, θα έχει δυναμική παρουσία με περίπτερο, όπου θα παρουσιάσει τις δράσεις και τις πρωτοβουλίες του για την ψηφιακό μετασχηματισμό του τεχνικού κλάδου και την τεχνολογική ανάπτυξη και καινοτομία στη χώρα. Παράλληλα, ο Πρόεδρος του ΤΕΕ, κ. Στασινός, θα συμμετάσχει στις εργασίες με ομιλία την πρώτη ημέρα της Έκθεσης την Παρασκευή 4 Απριλίου (18:50 – 19:05: Fireside Chat με συνομιλητή τον Μ. Στάγκο, 19:10 - 19:30: Χαιρετισμός στο πλαίσιο των εγκαινίων της έκθεσης), αναλύοντας τον ρόλο της τεχνολογίας και της καινοτομίας στην ανάπτυξη της ελληνικής οικονομίας, καθώς και τις στρατηγικές του ΤΕΕ για τη στήριξη της ψηφιακής μετάβασης και των έξυπνων υποδομών.

Η Beyond 2025 αποτελεί μία από τις σημαντικότερες διεθνείς εκδηλώσεις αφιερωμένες στην τεχνολογική πρόοδο στη χώρα μας, φέρνοντας σε επαφή επιχειρήσεις, φορείς και ερευνητικά ιδρύματα από όλο τον κόσμο. Το ΤΕΕ, ως ο θεσμικός τεχνικός σύμβουλος του κράτους, στηρίζει ενεργά πρωτοβουλίες που προάγουν την καινοτομία και ενισχύουν την ανταγωνιστικότητα της χώρας.

Παράλληλα, το ΤΕΕ που συμπλήρωσε πέρυσι 100 χρόνια ιστορίας, συμβάλλει ενεργά στον ψηφιακό μετασχηματισμό της χώρας με μια σειρά από ψηφιακά έργα – δράσεις όπως, μεταξύ άλλων, ο Ενιαίος Ψηφιακός Χάρτης και το Εθνικό Μητρώο Υποδομών, το ηλεκτρονικό σύστημα έκδοσης οικοδομικών αδειών e-Άδειες αλλά και ο «Ιππόδαμος», ένα σύγχρονο έργο ψηφιοποίησης πολεοδομικών αρχείων που εξελίσσεται σε όλη την Ελλάδα.

Κατά τη διάρκεια της παρουσίας του στη Beyond 2025, ο Πρόεδρος του ΤΕΕ θα έχει επίσης συναντήσεις με εκπροσώπους της ακαδημαϊκής και επιχειρηματικής κοινότητας, καθώς και με αρμόδιους φορείς, με στόχο τη συνεργασία σε θέματα τεχνολογικής ανάπτυξης και βιώσιμης καινοτομίας.